ປະທານປະເທດຫວຽດນາມ ເຈິ່ນດ້າຍກວາງ. (ພາບ: TTXVN)
ວກ.ອອນໄລ - ການກໍ່ສ້າງພັກທາງດ້ານຄຸນສົມບັດເຊື່ອມຕິດຢ່າງແໜ້ນແຟ້ນກັບການກໍ່ສ້າງລັດແຫ່ງກົດໝາຍສັງຄົມນິຍົມ, ກໍ່ສ້າງຖັນແຖວພະນັກງານ ລັດຖະກອນທີ່ຊື່ສັດສຸດຈະລິດ, ເຫັນແກ່ສ່ວນລວມບໍ່ເຫັນແກ່ສ່ວນຕົວ, ຮັບໃຊ້ປະເທດຊາດແລະປະຊາຊົນຢ່າງສຸດອົກສຸດໃຈນັ້ນ ແມ່ນເປົ້າໝາຍທັງແມ່ນກຳລັງໜູນທີ່ສຳຄັນ, ປະກອບສ່ວນປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກຢ່າງສຳເລັດມີໄຊ, ພາໃຫ້ປະເທດເຮົາກ້າວໜ້າພັດທະນາຢ່າງຕໍ່ເນື່ອງໜັກແໜ້ນ, ເພື່ອອະນາຄົດທີ່ສົດໃສຂອງພັກ, ເພື່ອຄວາມສົມບູນພູມສຸກຂອງປະຊາຊົນ.
ຜ່ານ 87 ປີແຫ່ງການຕໍ່ສູ້ອັນພິລະອາດຫານ, ພັກກອມມູນິດຫວຽດນາມ ແລະປະທານໂຮ່ຈີມິນທີ່ຍິ່ງໃຫຍ່ ໄດ້ນຳພາປະຊາຊົນເຮົາຍາດເອົາໄຊຊະນະອັນສະຫງ່າງາມໃນພະລະກິດປົດປ່ອຍຊາດ, ໂຮມປະເທດຊາດເປັນເອກະພາບ, ກໍ່ສ້າງແລະປົກປັກຮັກສາປະເທດຊາດ. ພິເສດ, ຜ່ານ 30 ກວ່າປີແຫ່ງການປ່ຽນແປງໃໝ່, ປະເທດເຮົາໄດ້ບັນລຸຜົນສຳເລັດອັນໃຫຍ່ຫຼວງ ມີຄວາມໝາຍປະຫວັດສາດ, ຂີດໝາຍການເຕີບໃຫຍ່ເຂັ້ມແຂງໃນທຸກດ້ານຂອງພັກ, ລັດ ແລະປະຊາຊົນເຮົາ, ຍົກສູງຖານະບົດບາດຂອງຫວຽດນາມໃນເວທີສາກົນ.
ໃນຂົງເຂດກໍ່ສ້າງລັດ, ພັກເຮົາມີຄວາມຮັບຮູ້ຢ່າງຈະແຈ້ງກ່ຽວກັບລັກສະນະຈຳເປັນພາວະວິໄສ ຮີບດ່ວນຂອງການກໍ່ສ້າງລັດແຫ່ງອຳນາດກົດໝາຍສັງຄົມນິຍົມຂອງປະຊາຊົນ ໂດຍປະຊາຊົນ ເພື່ອປະຊາຊົນ; ຖືວ່ານີ້ແມ່ນໜຶ່ງໃນແປດຄຸນລັກສະນະຂອງສັງຄົມສັງຄົມນິຍົມທີ່ປະຊາຊົນເຮົາພວມກໍ່ສ້າງ, ຕອບສະໜອງຄວາມຕ້ອງການຂອງການພັດທະນາພື້ນຖານປະຊາທິປະໄຕສັງຄົມນິຍົມ, ສິດເປັນເຈົ້າຂອງປະຊາຊົນ, ໂດຍຜ່ານການມອບສິດແລະກວດກາສິດອຳນາດຂອງປະຊາຊົນ. ແບບວິທີການຳພາຂອງພັກຕໍ່ລັດແລະສັງຄົມໄດ້ຮັບການປ່ຽນແປງໃໝ່ ຊຶ່ງທັງຮັບປະກັນການເພີ່ມທະວີບົດບາດນຳພາຂອງພັກ ທັງເສີມຂະຫຍາຍຄວາມຮັບຜິດຊອບ ຄວາມເປັນເຈົ້າການຂອງບັນດາອົງການລັດ. ບັນດາທັດສະນະໃໝ່ກ່ຽວກັບການກໍ່ສ້າງລັດແຫ່ງອຳນາດກົດໝາຍສັງຄົມນິຍົມຢູ່ໃນ “ໂຄງການກໍ່ສ້າງປະເທດຊາດໃນສະໄໝຂ້າມຜ່ານຂຶ້ນສູ່ສັງຄົມນິຍົມ” (ສະບັບປັບປຸງ ເພີ່ມເຕີມປີ 2011) ໄດ້ຮັບການຫັນເປັນນິຕິກຳຢູ່ໃນລັດຖະທຳມະນູນປີ 2013 ແລະປະມວນກົດໝາຍຕ່າງໆ. ລະບົບກົດໝາຍໄດ້ຮັບການປ່ຽນແປງໃໝ່, ປັບປຸງ, ເພີ່ມເຕີມ ແລະ ກໍ່ສ້າງໃຫ້ນັບມື້ນັບຄົບຖ້ວນ ບໍລິບູນ ແລະ ເໝາະສົມກວ່າ, ເປັນຕົ້ນແມ່ນລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ. ການຈັດຕັ້ງແລະແບບວິທີການເຄື່ອນໄຫວຂອງກົງຈັກລັດໄດ້ຮັບການປ່ຽນແປງໃໝ່ເທື່ອລະກ້າວ, ປະສິດທິຜົນການເຄື່ອນໄຫວໄດ້ຮັບການຍົງສູງຂຶ້ນເລື້ອຍໆ. ຫຼັກການ: ອຳນາດລັດເປັນເອກະພາບ, ມີການແບ່ງງານ ສົມທົບ ແລະ ຄວບຄຸມອຳນາດຂອງລັດນັ້ນ ໄດ້ກຳນົດແຈ້ງກວ່າ ແລະ ໄດ້ຜັນຂະຫຍາຍປະຕິບັດຢ່າງມີປະສິດທິຜົນ. ລະບຽບການປະຕິບັດບັນດາສິດປະຊາທິປະໄຕຂອງປະຊາຊົນ ໄດ້ຮັບການສ້າງຕັ້ງແລະຫັນເປັນລະອຽດເທື່ອລະກ້າວ. ການປະຕິຮູບການບໍລິຫານ ປະຕິຮູບຂະບວນການຍຸຕິທຳໄດ້ຮັບຄວາມເອົາໃຈໃສ່ຊີ້ນຳນຳພາ ແລະ ໄດ້ບັນລຸຜົນສຳເລັດທີ່ສຳຄັນຫຼາຍຢ່າງ; ຄຸນນະພາບການເຄື່ອນໄຫວຂອງບັນດາອົງການຍຸຕິທຳໄດ້ຮັບການຍົກສູງຂຶ້ນເລື້ອຍໆ, ປົກປັກຮັກສາຜົນປະໂຫຍດຂອງລັດ, ສິດແລະຜົນປະໂຫຍດທີ່ຖືກກົດໝາຍຂອງອົງການແລະບຸກຄົນ…ໄດ້ດີກວ່າແຕ່ກ່ອນ.
ພວກເຮົາຍາດໄດ້ຜົນສຳເລັດທີ່ໃຫຍ່ຫຼວງເທິງນີ້ແມ່ນຍ້ອນມີບົດບາດສຳຄັນຂອງວຽກງານກໍ່ສ້າງພັກທາງດ້ານການເມືອງ ແນວຄິດ ການຈັດຕັ້ງ ແລະ ພະນັກງານ, ການກໍ່ສ້າງບັນດາອົງການລັດໃຫ້ສະອາດປອດໃສ ໝັ້ນຄົງເຂັ້ມແຂງຢ່າງແທ້ຈິງ, ໃນນັ້ນໄດ້ເອົາໃຈໃສ່ເປັນພິເສດເຖິງການອົບຮົມສຶກສາ ຝຶກຝົນຫຼໍ່ຫຼອມໃຫ້ພະນັກງານ ສະມາຊິກພັກ ລັດຖະກອນມີຄຸນສົມບັດສິນທຳ, ມີຄວາມຮັບຜິດຊອບ, ກ້າຄິດ ກ້າເຮັດ, ສຸດອົກສຸດໃຈຕໍ່ໜ້າທີ່ວຽກງານ.
ປະເທດຫວຽດນາມພວມກ້າວເຂົ້າສູ່ສະໄໝແຫ່ງການພັດທະນາໃໝ່ ໃນສະພາບການໂລກແລະພາກພື້ນມີການຜັນປ່ຽນຢ່າງສັບສົນ, ສົ່ງຜົນກະທົບໂດຍກົງ ຫຼາຍດ້ານເຖິງການປົກປັກຮັກສາແລະສ້າງສາພັດທະນາປະເທດຊາດ. ຄວາມຕ້ອງການ, ໜ້າທີ່ສືບຕໍ່ກໍ່ສ້າງ, ປັບປຸງບູລະນະລັດແຫ່ງອຳນາດກົດໝາຍສັງຄົມນິຍົມ ຂອງປະຊາຊົນ ໂດຍປະຊາຊົນແລະເພື່ອປະຊາຊົນ ພວມຕັ້ງອອກມາຢ່າງຮີບດ່ວນທີ່ສຸດ. ມະຕິກອງປະຊຸມໃຫຍ່ຄັ້ັ້ງທີ XII ຂອງພັກໄດ້ລະບຸແຈ້ງ: “ສືບຕໍ່ປັບປຸງບູລະນະລັດແຫ່ງອຳນາດກົດໝາຍສັງຄົມນິຍົມ, ກໍ່ສ້າງກົງຈັກລັດໃຫ້ກະທັດລັດເບົາບາງ, ສະອາດປອດໃສ, ໝັ້ນຄົງເຂັ້ມແຂງ; ປັບປຸງບູລະນະລະບົບກົດໝາຍ, ຍູ້ແຮງການປະຕິຮູບການບໍລິຫານ ປະຕິຮູບຂະບວນການຍຸຕິທຳ, ກໍ່ສ້າງຖັນແຖວພະນັກງານ ລັດຖະກອນທີ່ມີຄຸນສົມບັດສິນທຳ ມີຄວາມສາມາດ ຕອບສະໜອງຄວາມຕ້ອງການ ໜ້າທີ່ໄດ້; ເສີມຂະຫຍາຍປະຊາທິປະໄຕ, ເພີ່ມທະວີຄວາມຮັບຜິດຊອບ, ລະບຽບວິໄນ” (1).
ເພື່ອຍົກສູງຄວາມສັກສິດ ແລະ ປະສິດທິຜົນໃນການເຄື່ອນໄຫວຂອງລັດແຫ່ງອຳນາດກົດໝາຍສັງຄົມນິຍົມ, ຕ້ອງເອົາໃນໃສ່ເປັນພິເສດເຖິງວຽກງານກໍ່ສ້າງພັກໃຫ້ສະອາດປອດໃສ ແລະໝັ້ນຄົງເຂັ້ມແຂງທາງດ້ານການເມືອງ ແນວຄິດ ການຈັດຕັ້ງ ແລະ ຄຸນສົມບັດ, ກໍ່ສ້າງຖັນແຖວພະນັກງານ ລັດຖະກອນໃຫ້ມີຄຸນສົມບັດສິນທຳ ມີຄວາມສາມາດຕອບສະໜອງຄວາມຕ້ອງການ, ໜ້າທີ່. ເປົ້າໝາຍລວມແມ່ນ ກໍ່ສ້າງຖັນແຖວພະນັກງານ ລັດຖະກອນທີ່ມີຫຼັກໝັ້ນການເມືອງໜັກແໜ້ນ, ຈົງຮັກພັກດີຕໍ່ພັກ ປະເທດຊາດ ແລະປະຊາຊົນ; ມີຄຸນສົມບັດສິນທຳ, ມີແບບວິທີດຳລົງຊີວິດທີ່ສະອາດປອດໃສ, ເດັດດ່ຽວຕໍ່ສູ້ຕ້ານພະຍາດອາດຍາສິດ ສໍ້ລາດບັງຫຼວງ ຟຸ່ມເຟືອຍ; ມີຈິນຕະນາການປ່ຽນແປງໃໝ່ ປະດິດສ້າງ; ມີຄວາມຮູ້ວິຊາສະເພາະ ວິຊາຊີບດີ; ມີຈິດໃຈສາມັກຄີ ຮ່ວມມື, ມີສະຕິຕໍ່ການຈັດຕັ້ງ ລະບຽບວິໄນ ແລະ ແບບວິທີການເຮັດວຽກຢ່າງວິທະຍາສາດ ໃກ້ຊິດປະຊາຊົນ ເພື່ອປະຊາຊົນ, ເຊີດຊູຈັນຍາບັນການງານ, ເຮັດວຽກຢ່າງສຸດອົກສຸດໃຈ ມືອາຊີບ, ກ້າຄິດ ກ້າເຮັດ ກ້າຮັບຜິດຊອບ.
ເອົາໃຈໃສ່ເປັນພິເສດເຖິງການອົບຮົມສຶກສາ ຝຶກຝົນຫຼໍ່ຫຼອມພະນັກງານ ລັດຖະກອນ ເພື່ອໃຫ້ພະນັກງານ ລັດຖະກອນແຕ່ລະຄົນເປັນແບບຢ່າງອັນໃສແຈ້ງກ່ຽວກັບຄຸນທຳ ຄຸນສົມບັດປະຕິວັດ ແລະແບບຊີວິດວັດທະນະທຳ, ຮັບໃຊ້ປະເທດຊາດ ຮັບໃຊ້ປະຊາຊົນຢ່າງສຸດອົກສຸດໃຈ ແລະ ຍອມຮັບການຕິດຕາມກວດກາຂອງປະຊາຊົນ. ສືບຕໍ່ຍູ້ແຮງການຮ່ຳຮຽນແລະປະຕິບັດຕາມແນວຄິດ ຄຸນສົມບັດ ແບບແຜນໂຮ່ຈີມິນ, ຖືວ່າວຽກງານນີ້ແມ່ນວຽກງານທີ່ເປັນປະຈຳຂອງອົງການຈັດຕັ້ງພັກ ອົງການລັດ ແລະອຳນາດການປົກຄອງຂັ້ນຕ່າງໆ, ໂດຍຕິດກັບການຕໍ່ສູ້ຕ້ານຄວາມເສື່ອມໂຊມທາງດ້ານແນວຄິດການເມືອງ ຄຸນສົມບັດ ແບບແຜນດຳລົງຊີວິດ ແລະ ບັນດາປະກົດການ “ຜັນປ່ຽນດ້ວຍຕົນເອງ” “ປ່ຽນແປງດ້ວຍຕົນເອງ” ຢູ່ພາຍໃນ, ສ້າງການຫັນປ່ຽນຢ່າງແຂງແຮງທາງດ້ານຈິດສຳນຶກ ຄວາມຮັບຮູ້ຢູ່ໃນພັກ, ໃນລະບົບການເມືອງ ແລະທົ່ວສັງຄົມ. ການຮ່ຳຮຽນແລະປະຕິບັດຕາມແນວຄິດ ຄຸນສົມບັດ ແບບແຜນໂຮ່ຈີມິນ ຕ້ອງຕິດກັບການປະຕິບັດຢ່າງມີປະສິດທິຜົນ ບັນດາມະຕິ ຄຳສັ່ງຂອງພັກ ລັດ, ກ່ອນອື່ນໝົດແມ່ນມະຕິກອງປະຊຸມຄະນະບໍລິຫານງານສູນກາງພັກ ຄັ້ງທີສີ່ສະໄໝທີ XII ກ່ຽວກັບການກໍ່ສ້າງ ປັບປຸງພັກ, ບັນດາມະຕິ ຄຳສັ່ງກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ຄວາມຟຸມເຟືອຍ. ພະນັກງານ ລັດຖະກອນໃນກົງຈັກລັດແຕ່ລະຄົນຕ້ອງຊາບຊຶມຢ່າງເລິກເຊິ່ງແລະປະຕິບັດຢ່າງເຂັ້ມງວດຕາມຄຳສັ່ງສອນຂອງລຸງໂຮ່ທີ່ເຄົາລົບຮັກ: “ພະນັກງານ ສະມາຊິກພັກແຕ່ລະຄົນຕ້ອງຕັ້ງຜົນປະໂຫຍດຂອງການປະຕິວັດ, ຂອງພັກ, ຂອງປະຊາຊົນຂຶ້ນເໝືອສຸດ, ກ່ອນອື່ນໝົດ. ຕ້ອງເດັດດ່ຽວປັດກວາດລັດທິເອກະຊົນໃຫ້ກ້ຽງ, ຍົກສູງຄຸນສົມບັດປະຕິບັດ, ບຳລຸງແນວຄິດລວມໝູ່ ຈິດໃຈສາມັກຄີ ລັກສະນະການຈັດຕັ້ງ ແລະ ສະຕິຕໍ່ລະບຽບວິໄນ. ຕ້ອງລົງເລິກໃນຮາກຖານຕົວຈິງ, ໃກ້ຊິດຕິດແທດກັບມະຫາຊົນ, ເຄົາລົບນັບຖືແລະເສີມຂະຫຍາຍສິດເປັນເຈົ້າລວມໝູ່ຂອງປະຊາຊົນ. ຕ້ອງພະຍາຍາມຮ່ຳຮຽນ ຝຶກຝົນຫຼໍ່ຫຼອມຍົກສູງລະດັບຄວາມຮູ້ເພື່ອເຮັດໜ້າທີ່ຕ່າງໆທຸກຢ່າງໄດ້ເປັນຢ່າງດີ” (2).
ກໍ່ສ້າງການຈັດຕັ້ງກົງຈັກຂອງບັນດາອົງການລັດໃຫ້ກະທັດລັດເບົາບາງ ແລະເຄື່ອນໄຫວຢ່າງມີຄວາມສັກສິດ ມີປະສິດທິຜົນ. ປັບປຸງບູລະນະລະບຽບການບໍລິຫານແບບປະຊາທິປະໄຕ - ອຳນາດກົດໝາຍ, ກຳນົດຄວາມຮັບຜິດຊອບແລະກົນໄກອະທິບາຍລາຍງານຂອງບັນດາອົງການລັດ.
ປະຕິບັດວິທີແກ້ຕ່າງໆແນໃສ່ປັບປຸງກົງຈັກ, ເພີ່ມທະວີລະບຽບວິໄນໃນການເຄື່ອນໄຫວຂອງສຳນັກງານອົງການ, ພະນັກງານ, ລັດຖະກອນ. ຈັດວາງໂຄງປະກອບຖັນແຖວພະນັກງານ ລັດຖະກອນຄືນໃໝ່ ແລະ ຝຶກອົບຮົມພະນັກງານ ລັດຖະກອນຕາມຄວາມຕ້ອງການຍົກສູງຄຸນນະພາບທັງດ້ານຄວາມສາມາດແລະຄຸນສົມບັດສິນທຳ. ກວດຄືນ, ດັດແປງ, ເພີ່ມເຕີມນະໂຍບາຍຕໍ່ພະນັກງານ ລັດຖະກອນ ຕາມທິດສົ່ງເສີມການຍົກສູງລະດັບວິຊາສະເພາະ, ຄວາມມົວເມົາໃນວຽກງານ, ປະດິດສ້າງ. ປະຕິບັດລະບອບຮັບຜິດຊອບໃນການສະເໜີໃຫ້ແຕ່ງຕັ້ງ ແລະການແຕ່ງຕັ້ງຕຳແໜ່ງຜູ້ນຳ ຕາມທິດຫົວໜ້າສະເໜີຜູ້ຮອງ, ຂັ້ນນຳໃຊ້ພະນັກງານສະເໜີຕົວພະນັກງານ ເພື່ອໃຫ້ຂັ້ນເທິງພິຈາລະນາ ຕັດສິນຕົກລົງ. ເຊີດຊູຄຸນສົມບັດສິນທຳ ຄວາມຮັບຜິດຊອບສັງຄົມ, ຮັດແໜ້ນລະບຽບວິໄນໃນການຊີ້ນຳແລະປະຕິບັດການງານຂອງພະນັກງານ ລັດຖະກອນ. ມີກົນໄກປະຕິບັດວິໄນໄລ່ອອກຈາກກົງຈັກຕໍ່ພະນັກງານ ລັດຖະກອນທີ່ມີພຶດຕິກຳແບ່ງພັກແຍກພວກ, ພາກສ່ວນທ້ອງຖິ່ນ, ເອກະຊົນນິຍົມ, ລົບກວນປະຊາຊົນ, ມີຄຸນສົມບັດແລະຄວາມສາມາດດ້ານວິຊາຊີບບໍ່ດີ.
ຍູ້ແຮງການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ ຄວາມຟຸມເຟືອຍ ໂດຍຖືວ່ານີ້ແມ່ນຈຸດໜັກໃຈກາງຂອງວຽກງານກໍ່ສ້າງພັກທາງດ້ານຄຸນສົມບັດສິນທຳ, ແມ່ນໜ້າທີ່ໂດຍກົງ, ເປັນປະຈຳຂອງລະບົບການເມືອງແລະສັງຄົມທັງໝົດ. ກໍ່ສ້າງລະບົບວິທີແກ້ໄຂທີ່ຄົບຊຸດ ແລະ ມີປະສິດທິຜົນກ່ຽວກັບການໂຄສະນາ ອົບຮົມສຶກສາ ແລະ ມາດຕະການການບໍລິຫານ, ກ່ຽວກັບເສດຖະກິດ ການເງິນ ແລະ ກົດໝາຍ, ກ່ຽວກັບການກວດກາ ກວດສອບ ແລະ ຕິດຕາມກວດກາ, ກ່ຽວກັບລະບອບ ນະໂຍບາຍອຸດໜູນ ຍ້ອງຍໍຊົມເຊີຍ ແລະ ປະຕິບັດວິໄນ. ນຳໃຊ້ກຳລັງແຮງສັງລວມຂອງການຈັດຕັ້ງພັກ, ກົງຈັກລັດ, ແນວໂຮມປະເທດຊາດ, ອົງຄະນະປະຊາຊົນ ແລະ ສື່ມວນຊົນ; ກຳນົດແຈ້ງລະບອບຮັບຜິດຊອບຂອງອົງການ ແລະ ບຸກຄົນ, ໂດຍສະເພາະແມ່ນຜູ້ເປັນຫົວໜ້າ ໃນການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ ຄວາມຟຸມເຟືອ. ພະນັກງານ ລັດຖະກອນ, ກ່ອນອື່ນໝົດແມ່ນພະນັກງານການນຳ, ຕ້ອງເປັນແບບຢ່າງນຳໜ້າໃນການປະຢັດ, ໃນການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ຄວາມຟຸມເຟືອຍ, ພະຍາດອາດຍາສິດ, ອວດອົ່ງຈອງຫອງ ລ່ວງເກີນສິດອຳນາດ. ຖືເປັນສຳຄັນເຖິງວຽກງານສຶກສາອົບລົມການເມືອງແນວຄິດ, ການຝຶກຝົນຫຼໍ່ຫຼອມດ້ວຍຕົນເອງຂອງພະນັກງານ ລັດຖະກອນ. ຍ້ອງຍໍຊົມເຊີຍຢ່າງທັນການ ແລະ ເຜີຍແຜ່ບັນດາແບບຢ່າງກ່ຽວກັບການດຸໝັ່ນ, ປະຢັດ, ຊື່ສັດ, ທ່ຽງທຳ, ເຫັນແກ່ສ່ວນລວມບໍ່ເຫັນແກ່ສ່ວນຕົວ.
ກໍ່ສ້າງລະບຽບກົດໝາຍສົ່ງເສີມ, ປົກປັກຮັກສາພະນັກງານ ລັດຖະກອນ ແລະ ປະຊາຊົນທີ່ເຂົ້າຮ່ວມໃນການຕິດຕາມກວດກາ, ຄົ້ນເຜີຍ, ຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ຄວາມຟຸມເຟືອຍ. ແກ້ໄຂຢ່າງທັນການ, ເຂັ້ມງວດ, ເປີດເຜີຍຕາມລະບຽບວິໄນຂອງພັກ ແລະ ກົດໝາຍຂອງລັດ ຕໍ່ບັນດາພະນັກງານ ລັດຖະກອນທີ່ສໍ້ລາດບັງຫຼວງ, ປົກປິດການສໍ້ລາດບັງຫຼວງ, ກໍ່ຄວາມເສຍຫາຍທຳລາຍຊັບສິນຂອງລັດ, ຂອງປະຊາຊົນ.
ເອົາໃຈໃສ່ປະຕິບັດນະໂຍບາຍອົບຮົມແລະນຳໃຊ້ຜູ້ທີ່ມີຄວາມເກັ່ງກ້າສາມາດ, ດຶງດູດຜູ້ທີ່ມີຄວາມເກັ່ງກ້າສາມາດເຂົ້າເຮັດວຽກໃນບັນດາຂົງເຂດທີ່ສຳຄັນ. ເພີ່ມທະວີການລົງທຶນຂອງລັດແລະສັງຄົມເຂົ້າໃນການຄົ້ນເຜີຍ, ຝຶກອົບຮົມ, ບຳລຸງສ້າງ ແລະນຳໃຊ້ຜູ້ທີ່ມີຄວາມເກັ່ງກ້າສາມາດ, ກ່ອນອື່ນແມ່ນໃນບັນດາຂົງເຂດ: ນຳພາ-ຄຸ້ມຄອງບໍລິຫານ, ຜະລິດ-ທຸລະກິດ, ວິທະຍາສາດ-ເຕັກໂນໂລຊີ ແລະ ການສຶກສາ-ຝຶກອົບຮົມ. ປະຕິບັດເປັນຢ່າງດີແຜນນະໂຍບາຍ, ນະໂຍບາຍສົ່ງເສີມ ສົ່ງພະນັກງານ ນັກຮຽນນັກສຶກສາທີ່ມີຄວາມສາມາດ ມີຄຸນສົມບັດ ແລະພອນສະຫວັນ ໄປຮ່ຳຮຽນຝຶກອົບຮົມຢູ່ຕ່າງປະເທດ; ເອົາໃຈໃສ່ເປັນສຳຄັນເຖິງການຄຸ້ມຄອງ ຝຶກອົບຮົມ ແລະນຳໃຊ້ພະນັກງານພາຍຫຼັງການຝຶກອົບຮົມ; ດຶງດູດ, ນຳໃຊ້ຄວາມເກັ່ງກ້າສາມາດຂອງຊາວຫວຽດນາມທີ່ອາໃສຢູ່ຕ່າງປະເທດ ແລະ ຜູ້ຊ່ຽວຊານຢູ່ຕ່າງປະເທດ ໃຫ້ເຂົ້າຮ່ວມການສ້າງສາພັດທະນາປະເທດ.
ສືບຕໍ່ເສີມຂະຫຍາຍປະຊາທິປະໄຕສັງຄົມນິຍົມ, ຮັບປະກັນອຳນາດລັດທັງໝົດຂຶ້ນກັບປະຊາຊົນ. ທຸກແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດລ້ວນແຕ່ເລີ່ມຈາກຄວາມປາຖະໜາ, ສິດທິແລະຜົນປະໂຫຍດທີ່ຖືກຕ້ອງຕາມກົດໝາຍຂອງປະຊາຊົນ. ບັນດາອົງການລັດຕ້ອງຮັບຮູ້ແຈ້ງວ່າ ຄວາມໄວ້ວາງໃຈ ສະໜັບສະໜູນ ຊ່ວຍເຫຼືອຂອງປະຊາຊົນແມ່ນແຫຼ່ງຂອງກຳລັງແຮງ, ແມ່ນຮາກຖານຂອງຄວາມສຳເລັດທຸກຄັ້ງ. ປະຕິບັດກົດລະບຽບກ່ຽວກັບປະຊາທິປະໄຕຢູ່ຮາກຖານໃຫ້ໄດ້ເປັນຢ່າງດີ; ສືບຕໍ່ປ່ຽນແປງໃໝ່, ປັບປຸງບູລະນະລະບຽບການປະຊາທິປະໄຕໂດຍກົງ ແລະປະຊາທິປະໄຕຜ່ານຕົວແທນ. ເສີມຂະຫຍາຍບົດບາດ ແລະສ້າງເງື່ອນໄຂອຳນວຍຄວາມສະດວກໃຫ້ແນວໂຮມປະເທດຊາດ ແລະບັນດາອົງຄະນະມະຫາຊົນ ເຂົ້າຮ່ວມໃນການກໍ່ສ້າງແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງພັກ, ປະຕິບັດບົດບາດຕິດຕາມກວດກາ ແລະວິຈານສັງຄົມ. ເສີມຂະຫຍາຍປະຊາທິປະໄຕ ໄປຄຽງຄູ່ກັບການເພີ່ມທະວີກົດໝາຍສັງຄົມນິຍົມ ແລະລະບຽບວິໄນ, ເຊີດຊູຄຸນສົມບັດສິນທຳ ແລະຄວາມຮັບຜິດຊອບສັງຄົມຂອງພົນລະເມືອງ. ຕຳໜິຕິຊົມບັນດາປະກົດການປະຊາທິປະໄຕຈັດໂພດ, ປະຊາທິປະໄຕແບບຮູບນອກ, ປະຕິບັດວິໄນຢ່າງເຂັ້ມງວດ ຕໍ່ພຶດຕິກຳສວຍໃຊ້ປະຊາທິປະໄຕເພື່ອທຳລາຍລະບຽບຄວາມສະຫງົບທາງສັງຄົມ, ລະເມີດສິດປະຊາທິປະໄຕ ແລະສິດເປັນເຈົ້າຂອງປະຊາຊົນ.
ຍົກສູງປະສິດທິຜົນແລະຄວາມສັກສິດຂອງການຄຸ້ມຄອງລັດ ຕິດແໜ້ນກັບການສືບຕໍ່ຍູ້ແຮງການປະຕິຮູບດ້ານການບໍລິຫານຕາມທິດປັບປ່ຽນຂະບວນການ, ຫຍໍ້ສັ້ນເວລາແກ້ໄຂຂັ້ນຕອນການບໍລິຫານ, ຫຼຸດຜ່ອນ ຍຸບເລີກຂັ້ນຕອນການບໍລິຫານທີ່ກໍ່ຄວາມລຳບາກລຳຄານໃຈໃຫ້ປະຊາຊົນແລະວິສາຫະກິດ. ສືບຕໍ່ປະຕິຮູບຂະບວນການຍຸຕິທຳ, ກໍ່ສ້າງພື້ນຖານຍຸຕິທຳທີ່ສະອາດ ໝັ້ນຄົງເຂັ້ມແຂງ ປະຊາທິປະໄຕ ເຂັ້ມງວດ ແລະທັນສະໄໝແຕ່ລະກ້າວ; ປົກປັກຮັກສາພັກ ລັດ ແລະລະບອບສັງຄົມນິຍົມ, ປົກປັກຮັກສາກົດໝາຍ ຄວາມຍຸຕິທຳ ສິດທິມະນຸດ ສິດທິພົນລະເມືອງ ສິດທິແລະຜົນປະໄຫຍດທີ່ຖືກກົດໝາຍຂອງອົງການ ການຈັດຕັ້ງ ແລະບຸກຄົນ, ບໍ່ໃຫ້ພວກອາຊະຍາກຳໜີພົ້ນຈາກການລົງໂທດ, ບໍ່ປະໃຫ້ຜູ້ດີຖືກຕັດສິນລົງໂທດ.
ເອົາໃຈໃສ່ປະຕິບັດນະໂຍບາຍມະຫາສາມັກຄີປວງຊົນທັງຊາດ, ຮັບປະກັນຄວາມກົມກຽວທາງດ້ານຜົນປະໂຫຍດສັງຄົມ; ປົວແປງຍົກສູງຊີວິດການເປັນຢູ່ທາງດ້ານວັດຖຸແລະຈິດໃຈຂອງປະຊາຊົນ, ເປັນຕົ້ນແມ່ນພາກສ່ວນທີ່ປະສົບຄວາມຫຍຸ້ງຍາກໃນກຳມະກອນ, ຊາວນາ, ຊົນເຜົ່າສ່ວນນ້ອຍ, ເຂດຫ່າງໄກສອກຫຼີກ. ຄາດຄະເນ, ກວດກາ, ແກ້ໄຂຄວາມຂັດແຍ່ງ ການປະທະກັນໃນສັງຄົມໃຫ້້ໄດ້ຢ່າງທັນການ, ຮັບປະກັນລະບຽບຄວາມສະຫງົບສັງຄົມ, ປະກອບສ່ວນຮັກສາສະຖຽນລະພາບທາງການເມືອງ-ສັງຄົມ, ສ້າງປະຊາຄົມສັງຄົມທີ່ສາມັກຄີເຫັນດີເຫັນພ້ອມກັນແລະໝັ້ນຄົງຍືນຍົງ. ປັບປຸງບູລະນະ, ປະຕິບັດບັນດານະໂຍບາຍສັງຄົມທີ່ແທດເໝາະກັບແຕ່ລະຊັ້ນຄົນ, ແຕ່ລະກຸ່ມສັງຄົມ, ສອດຄ່ອງກັບເງື່ອນໄຂພັດທະນາເສດຖະກິດຕະຫຼາດກຳນົດທິດສັງຄົມນິຍົມ ແລະ ເຊື່ອມໂຍງສາກົນ. ກໍ່ສ້າງຊີວິດວັດທະນະທຳ ສີວິໄລ ທັນສະໄໝ ແລະເຂັ້ມຂົ້ນໄປດ້ວຍເອກະລັກຂອງຊາດ, ເພີ່ມທະວີການເຄື່ອນໄຫວດ້ານມະນຸດສະທຳ ກຸສົນລະກຳ ຮັກແພງຊ່ວຍເຫຼືອຊຶ່ງກັນແລະກັນ. ເສີມຂະຫຍາຍບົດບາດເປັນເຈົ້າຂອງ, ລັກສະນະຕັ້ງໜ້າການເມືອງ-ສັງຄົມ, ຄວາມຮັບຜິດຊອບເຂົ້າຮ່ວມການຄຸ້ມຄອງ, ຄຸ້ມຄອງສັງຄົມດ້ວຍຕົນເອງ ຂອງປະຊາຊົນພາຍໃຕ້ການນຳພາຂອງພັກ, ການຄຸ້ມຄອງຂອງລັດ ແລະ ການແນະນຳຂອງແນວໂຮມປະເທດຊາດ ແລະຂອງບັນດາອົງການຈັດຕັ້ງການເມືອງ-ສັງຄົມຕາມຂໍ້ກຳນົດຂອງກົດໝາຍ./.
ສຈ, ປອ. ເຈິ່ນດ້າຍກວາງ
ກຳມະການກົມການເມືອງ, ປະທານປະເທດ ສສ ຫວຽດນາມ
--------------------------
ບົດນີ້ໄດ້ລົງພິມໃນວາລະສານກອມມູນິດສະບັບທີ 902 (ເດືອນທັນວາ 2017)
(1) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູນກາງພັກ, ຮ່າໂນ້ຍ, 2016, ໜ້າ 79.
(2) ໂຮ່ຈີມິນ: ນິພົນຄົບຊຸດ, ສພຈ ການເມືອງແຫ່ງຊາດ - ຊື້ເທິ້ດ, ຮ່າໂນ້ຍ, 2011, ເຫຼັ້ມ 15, ໜ້າ 547.